АҞӘА, хәажәкыра 1 - Sputnik.
Ашьапылампыл азы Жәларбжьаратәи Афедерациеи (ФИФА) Европатәи ашьапылампылтә федерациақәа Реидгылеи (УЕФА) урыстәылатәи акомандақәеи аклубқәеи атурнирқәа зегьы ирылыргеит ҳәа аанацҳауеит
ФИФА асаит.
"ФИФА-и УЕФА-и аицыӡбамҭа рыдыркылеит: урыстәылатәи амилаҭтә командақәеи аклубқәеи жәларбжьаратәи атурнирқәа зегьы ирылыргоит ԥхьаҟа иҟало даҽа дыррак аҟынӡа. Ашьапылампыл Украина ааха зауз зегьы адгылара рнаҭоит. Аиҿкаарақәа рхадацәа (Александер Чеферин, УЕФА, Џьанни Инфантино, ФИФА. — аред.) ақәгәыӷуеит Украина аҭагылазаашьа хара имгакәа иҭышәынтәалап, ашьапылампылгьы акзаареи аҭынчреи ирхықәкны иҟалап ҳәа", - аҳәоит аҳәамҭаҿы.
Урыстәылатәи ашьапылампылтә Еидгыла (РФС) ФИФА-и УЕФА-и рыӡбамҭа иақәшаҳаҭым.
Ашәахьа Жәларбжьаратәи Аолимпиптә комитет анапхгара аспорттә федерациақәа ирабжьнагеит урыстәылатәии белоруссиатәии аспортсменцәа рықәгылара мап ацәыркырц. Иазгәарҭеит арҭ атәылақәа рыспортсменцәеи ркомандақәеи анеитралтә статус рыҭара мацара шалшо, амилаҭтә гимнқәеи абираҟқәеи рхархәарада.